Source: https://volinik.ee/mida-tahendab-otsene-diskrimineerimine/
Timestamp: 2020-08-05 18:53:12+00:00
Document Index: 109282

Matched Legal Cases: ['§ 1', '§ 3', '§ 1', '§ 2', '§ 3', '§ 3']

Võrdõigusvolinik | Soolise võrdõiguslikkuse ja võrdse kohtlemise volinik | Mida tähendab otsene diskrimineerimine? - Võrdõigusvolinik | Soolise võrdõiguslikkuse ja võrdse kohtlemise volinik
Seadused kaitsevad inimesi ebavõrdse kohtlemise eest, mille põhjuseks või ajendiks on mõni inimesega seotud tunnus, näiteks sugu, vanus, rahvus, nahavärvus, seksuaalne sättumus, veendumused jne. Tunnuste loetelu leiab soolise võrdõiguslikkuse seadusest (§ 1 lg 1, § 3 lg 1 p 3) ning võrdse kohtlemise seadusest (§ 1, § 2 lg 3). Mida tähendab aga väljend otsene diskrimineerimine ehk otsene ebavõrdne kohtlemine?
Otseseks diskrimineerimiseks nimetatakse seda, kui ühte inimest koheldakse samalaadses olukorras teistega võrreldes halvemini mõne eespool nimetatud tunnuse tõttu (soolise võrdõiguslikkuse seadus § 3 lg 1 p 3, võrdse kohtlemise seadus § 3 lg 2). Ebavõrdne kohtlemine võib väljenduda väga mitmel eri moel, näiteks tööalaselt, kui tööandja teeb halvustavaid kommentaare seoses vanuse või lapsevanemaks olemisega.
Oluline on teadvustada, et võrdne kohtlemine ei tähenda, et kõiki peaks kohtlema samaväärselt, vaid tähtis on anda inimestele võimalused vastavalt nende vajadustele ning kohelda neid neile sobival viisil. Näiteks ei saa tööandja seada erivajadustega inimesele samu tingimusi ning nõudmisi, mis terviserikketa inimesele. Silmas tuleb pidada konkreetse inimese olemust ja vajadusi. Samuti ei saa tööandja väita näiteks seda, et vanemad töötajad on aeglasema arenemisvõimega kui noored, sest iga inimene on erinev nii arenemisvõimelt, olemuselt kui ka füüsiliselt.
Otsene diskrimineerimine ehk otsene ebavõrdne kohtlemine on seadusega keelatud ega ole Eesti riigis aktsepteeritud, seega tuleb ebavõrdset kohtlemist märgates teha samme selle koheseks lõppemiseks. Abiks võib tulla näiteks teavitustöö tegemine, sest paljud inimesed ei ole oma ebavõrdsest käitumisest teadlikud, tuginedes vananenud arusaamadele ja stereotüüpidele. Kui diskrimineerimine toimub aga teadlikult, tuleb sellest teavitada vastavat asutust, näiteks tööinspektsiooni või soolise võrdõiguslikkuse ja võrdse kohtlemise volinikku.